Karl Eirik Schjøtt-Pedersen

Karl Eirik Schjøtt-Pedersen (født 3. oktober 1959 i Vardø) er en norsk tidligere stortingsrepresentant (Ap) og statsråd som fra 1. januar 2022 er riksrevisor.Schjøtt-Pedersen var innvalgt på Stortinget fra Finnmark 1985–2009. Han var fiskeriminister 1996–1997, finansminister 2000–2001 og var statsråd og stabssjef ved Statsministerens kontor under Stoltenberg 2009–2013, etter å ha vært statssekretær og stabssjef samme sted siden 2006. Fra 2015 til 2020 var han direktør for bransjeorganisasjonen Norsk olje og gass
Schjøtt-Pedersen er leder av Riksrevisjonens kollegium for perioden 2022–2025. I perioden 2014–2017 var han en av fem riksrevisorer utpekt av Stortinget.


== Familie og utdannelse ==
Schjøtt-Pedersen ble født i Vardø i Finnmark i 1959, som sønn av vaktleder Odd Eirik Schjøtt Pedersen (1925–1993) og ligningssekretær Aslaug Berntine Nilssen (1923–1981). Han har eksamen fra et toårig kurs med handelsfag fra 1977, samt examen artium fra 1978. Han er utdannet cand.mag. med statsvitenskap, sosialøkonomi og offentlig rett fra Universitetet i Oslo fra 1985 og Master of Business Administration fra Copenhagen Business School fra 2015.


== Politisk arbeid ==
Han var kommunestyremedlem i Vardø fra 1979 til 1985. Styremedlem i Vardø Arbeiderpartiet 1979–1980, styremedlem i Finnmark AUF 1980–1985, medlem av Oslo Arbeiderpartis representantskap i 1980 og Finnmark Arbeiderpartis representantskap i 1981 og sentralstyremedlem i AUF 1985–1989. Schjøtt-Pedersen har vært medlem og leder i en rekke politiske utvalg i AUF og Arbeiderpartiet.
Han var vararepresentant til Stortinget 1981–1985. Som stortingsrepresentant fra 1985 var han først medlem i Stortingets kommunal- og miljøvernkomité. Fra 1989 var han medlem i Stortingets finanskomité og komiteleder 1993–1996. Fra 25. oktober 1996 til 17. oktober 1997 var han statsråd i Fiskeridepartementet i Thorbjørn Jaglands regjering. Senere var han statsråd i Finansdepartementet fra 17. mars 2000 til 19. oktober 2001 i Jens Stoltenbergs første regjering. I Jens Stoltenbergs andre regjering var han først statssekretær og stabssjef ved Statsministerens kontor fra 1. desember 2006, og var fra 20. oktober 2009 statsråd på samme sted.Schjøtt-Pedersens mangel på ansvarsområde som statsråd gjorde at opposisjonen på Stortinget hevdet at dette brøt med norsk parlamentarisk skikk hvor alle statsråder må være ansvarlige overfor Stortinget. Stoltenberg viste til at Norge flere ganger tidligere har hatt statsråder uten egen portefølje, og at tradisjonen i Norge er at regjeringen selv bestemmer hvordan den vil organisere sitt arbeid.


== Etter politikken ==
I perioden 2014–2017 var Schjøtt-Pedersen en av fem riksrevisorer utpekt av Stortinget. 
I 2021 ble han valgt av Stortinget som leder av Riksrevisjonens kollegium for perioden 2022–2025.Han er styreleder i SpareBank 1 Nord-Norge fra mars 2015.Fra 2015 til 2020 var Schjøtt-Pedersen direktør for bransjeorganisasjonen Norsk olje og gass. Fra 2015 til 2022 var han styreleder i SpareBank 1 Nord-Norge.Schøtt-Pedersen begynte som partner i det samfunnsøkonomiske analyseselskapet Menon Economics i februar 2020.


== Stortingskomiteer ==
2005–2006 leder i Finanskomiteen
2005–2006 medlem i Valgkomiteen
2001–2005 medlem i Kommunalkomiteen
1997–2000 nestleder i Samferdselskomiteen
1993–1996 medlem i Den utvidede utenrikskomiteen
1993–1996 leder i Finanskomiteen
1992–1993 medlem i Valgkomiteen
1990–1993 nestleder i Finanskomiteen
1989–1990 medlem i Finanskomiteen
1985–1989 medlem i Kommunal- og miljøvernkomiteen


== Bibliografi ==
1990 – Fra problemer til muligheter : Framtid i Nord-Norge. Oslo: Tiden.


== Referanser ==


== Eksterne lenker ==
(en) Karl Eirik Schjøtt-Pedersen – kategori av bilder, video eller lyd på Commons 
(en) Karl Eirik Schjøtt-Pedersen på Internet Movie Database 
(no) Karl Eirik Schjøtt-Pedersen hos Stortinget 
(no) Karl Eirik Schjøtt-Pedersen hos Norsk senter for forskningsdata 
Karl Eirik Schjøtt-Pedersen hos Statsministerens kontor